
Упућене препоруке Полицијској станици Нови Бечеј : 

Извештај тима Националног превентивног механизма, кога су чинили представници Заштитника грађана, Покрајинског омбудсмана АП Војводине и удружења Београдски центар за људска права, о посети Полицијској станици Нови Бечеј обављеној 20. фебруара 2012. године садржи препоруке мера за отклањање уочених недостатака у раду, а који се односе на забрану тортуре и других облика сурових, нељудских или понижавајућих казни и поступака и унапређење положаја лица лишених слободе. Полицијској станици Нови Бечеј упућено је 5 препорука мера за отклањање уочених недостатака.
Препоруке:
1. У просторије за задржавање увести механизам за позивање полицијских службеника.
2. Просторије за задржавање покрити системом видео надзора и обезбедити записивање и архивирање снимљеног материјала, а из разлога заштите безбедности задржаних лица и смањења ризика од насиља и других догађаја који могу угрозити сигурност.
3. Редовно одржавати хигијену тоалета и на тај начин обезбедити да задржана лица обављају физиолошке потребе у чистим и пристојним условима
4. Омогућити задржаним лицима један оброк хране најкасније у року од 6 сати од момента лишења слободе, а у случају да задржавање траје дуже од 12 сати, задржаном лицу ће се обезбедити три оброка хране дневно (доручак, ручак и вечера).  Такође је потребно обезбедити довољне количине воде за пиће у оригиналној пластичној амбалажи.
5. Установити посебну евиденцију о обиласцима задржаних лица од стране полицијских службеника у коју ће се уносити подаци о физичком стању у коме се лице налази као и подаци о доношењу воде и  хране.
6. Потребно је уручити летак са обавештењем о правима свим задржаним лицима а не само задржаним због сумње на извршење кривичних дела по Законику о кривичном поступку. Летак са обавештењем о правима поред на српском и енглеском језику, треба да буде доступан и на језицима националних мањина које живе на територији коју покрива Полицијска станица. Задржано лице треба да потпише наведено обавештење у два примерка од којих један задржава лице лишено слободе а друго полиција.

7. Неопходно је из свих полицијских просторија у којима се могу држати или саслушавати лица, одмах уклонити све нестандардне предмете који могу бити подобни за затрашивање и наношење телесних повреда. Сав доказни материјал који се односи на предмете у истрази обавезно мора бити на одговарајући начин обележен, евидентиран и одлаган и чуван у засебном складишном простору. 

